Leifsgade 22
Leifsgade 22, dansk kunstnergruppe, fra 1984 samlet om et værkstedsfællesskab i Leifsgade på Islands Brygge i København. Gruppen blev dannet i 1983 af Mette Gitz-Johansen, Anita Jørgensen, Frans Kannik, Finn Naur Petersen (f. 1954) og Finn Reinbothe. De arbejdede især med ruminstallationer og markerede sig i begyndelsen, til forskel fra bl.a. gruppen Ny Abstraktion, med mere ekspressive udtryksformer og sanselige materialesammenstillinger, udstillet i forladte fabriks- og lagerbygninger. Gruppen opløstes i 1992.